【有片】白界波爭議!巴塞:唔排除要求重賽
2024年04月23日 16:20
東網電視
更多新聞短片
西甲未有引入白界線技術,出現極大爭議。
西甲日前「國家打吡」出現極大爭議,皇家馬德里3比2絕殺巴塞隆拿一仗,喺上半場仲係1比1嗰陣,耶馬射門被皇馬門將盧連白界線上擋出,VAR判個波未越過白界。據報巴塞賽後分析過片段,認為個波當時已經完全入界,會長拉波塔要求西班牙足總提供判決證據,如果證實球證犯錯,唔排除會要求重賽。
由於西甲並冇安裝「鷹眼」系統,白界爭議只能靠VAR去判決,西班牙足總周一(22日)公開VAR房嘅錄音,顯示VAR球證並唔肯定:「冇白界線技術......我哋搵緊證據,但盧連身體擋住(視線)....呢個鏡頭唔得...呢個都唔得...呢個都唔得...冇其他鏡頭啦?我哋冇證據證明個波入咗,準備恢復比賽。」
據報巴塞透過科學技術分析,認定耶馬射門已經過晒白界,會長拉波塔表明:「我知球證工作好困難,所以VAR應該係幫助實現公平競技,而唔係相反。西班牙足總要公開所有判決資料,如果分析後發現出錯,我哋會作出相應行動,如果證實個波已經入咗,我哋會提出重賽要求。」